ሸርጋር፡ የውኃ ሽታ ሆኖ የቀረ ውዱ ፈረስ
እኤአ በ1983 ሳያቋርጥ ከሰማይ የሚወርደው የበረዶ ብናኝ ትንሿን የአየርላንድ ከተማ ካውንቲ ኪልዴርን ማቅ አልብሷታል።አካባቢው ጨለማ ቢሆንም ሙሉ እይታን የሚከለክል አይነት አይደለም።ከበረዶው ብናኝ ጋር ንፋስ ግራና ቀኝ የሚያንገላታው ዝናብ ይወርዳል።የሰሜን አየርላንዷ ከተማ ነዋሪዎች በጎዳና ላይ አይታዩም።ሃያ ስድስት ሺ ነዋሪዎችን ብቻ አቅፋ በያዘችው በዚህች ትንሽ ከተማ ውስጥ የዓለማችን ምርጡ የውድድር ፈረስ በተሰራለት ጋጣ ውስጥ አድፍጧል።የምድር ፈረሶች ሁሉ ፈርጥ፣ ሲሰግር
የምድራችን ፍጡር ስለመሆኑ ብዙዎች የሚጠራጠሩት ሸርጋር በፈረስ ውድድሮች በርካታ ክብረወሰኖችን አንክቷል።የዚያችን እለት ቀዝቃዛ
ምሽት ግን እንደዋዛ የሚያልፋት አልነበረችም።ጭምብል የለበሱና የጦር መሳሪያዎችን እስካፍንጫቸው የታጠቁ ሰዎች ወደ ውዱ የዓለማችን
ፈረስ በእግራቸው እየገሰገሱ ነው።ሸርጋር የፔጋሰስ አቻ ነው።ፔጋሰስ
በጥንታዊ ግሪክ አፈ ታሪክ ውስጥ ክንፍ ያለው ባለ ነጭ ቀለም የሚሳነው ነገር የሌለ ፈረስ ነው።ሸርጋርም በፈረስ ስፖርት በሰራው
ታሪክ የምድራችን ፔጋሰስ የሚል ቅፅል ስም ተሰጥቶታል።በወቅቱ የምድራችን እግጅ ዝነኛው ፈረስ ሸርጋር ነበር።የዓለማችን እጅግ ውዱ
ፈረስም ሸርጋር ነው።በውድድር ላይ ተፎካካሪ ፈረሶችን ጥሎ የሚገባበት ርቀት ክብረወሰን ሆኖ ለረጅም ዓመታት የሚደፈር አልነበረም።ከግንባሩ
አንስቶ ወደ ታች ነጭ መስመር የተጋደመበት ባለ አራት ነጭ እግሮቹ ፈረስ ሸርጋር ሲሰግርና ሽምጥ ሲጋልብ አቻ የለውም።ሰላሳ አራት
ሰዎች በአክሲዮን በባለ ሃብትነት የያዙት ሸርጋር አስር ሚሊየን ፓውንድ በአክሲዮን ገበያ ተሰብስቦበታል።የአየርላድ ደርቢ፣ የንጉስ ጂዮርጅና
የብሪቲሽ ፈረስ ስፖርትን ጨምሮ የተለያዩ የዓለማችን ታላላቅ ውድድሮችን ክብር በትንሽ ዓመት መጎናፀፍ ችሏል።በዚያ ቀዝቃዛ ምሽት
ደብዛው እስኪጠፋም የፈረስ ስፖርትን ታሪክ ወደ አንድ ምዕራፍ ይመራል የሚል ተስፋ ተጥሎበት ነበር።ሸርጋርን የአስራ ዘጠኝ ዓመቱ
ወጣት ዋልተን ስዊን በርን ይጋልበዋል።ሰር ሚካኤል ስቶት ያሰለጥኑታል።ንብረትነቱ የአጋ ካሃንና ሌሎች ሰላሳ አራት ባለ አክሲዮኖች
ነው።እያንዳንዳቸው ሁለት መቶ ሃምሳ ሺ ፓውንድ አውጥተውበታል።እኤአ 1983 የካቲት ወር ላይ ቢሊማኒስታድ ባለ አምስት አጥር የሸርጋር
ማረፊያ ተደርጎ በሩ በእንጨት ተሰርቷል።እንዳሁኑ ዘመን በኤሌክትሪክ የታጠረ፣ በካሜራ እይታ የሚጠበቅ እልፍኝ አልነበረውም።ሸርጋርን
ጨምሮ በሚሊየን የሚቆጠር ዋጋ የሚያወጡት ሌሎች ፈረሶችም የዋጋቸውን ያህል ጥበቃ አይደረግላቸውም።በዚያ ቀዝቃዛ ምሽት ሁለት ሰዓት ላይ
የሃምሳ ሦስት ዓመቱ የሸርጋር ጠባቂ ጂም ፌስጌራልድ በር ተንኳኳ።ሦስት ጭምብል የለበሱና መሳሪያ የታጠቁ ሰዎች እሳት ለብሰው እሳት
ጎርሰው ‹‹ የመጣነው ውዱን ፈረስ ለመውሰድ ነው፣ ሁለት ሚሊየን የአሜሪካን ዶላር መልሶ ፈረሱን ለመውሰድ ለሚፈልግ ያቀረብነው
ዋጋ ነው›› ሲሉ በቁጣ የመጡበትን ጉዳይ ገለፁላቸው።መሳሪያ የተደገነባቸው ጎልማሳው ጠባቂ አጋቾቹን ወደ ውዱ ፈረስ ሸርጋር መሯቸው።ሸርጋርም
አጋቾቹ ወዳዘጋጁለት ሳጥን ገባ።ከሦስቱ አጋቾች በተጨማሪ ሌሎች ስምንት የታጠቁ ሰዎች ከውጭ ሆነው አካባቢውን ይቃኛሉ።የተወሰኑት
ሸርጋርንና ጠባቂውን ጎልማሳ ይዘው ተንቀሳቀሱ።ከአይን እስኪርቁም የጠባቂው ቤተሰቦች በተቀሩት አጋቾች መሳሪያ ተደግኖባቸው የሚሆነው
በአይን ይከታተላሉ።የዓለማችን ውዱ ፈረስ ሸርጋር ታግቶ ጉዞ ቀጠለ፡፡ከፈረሱ ጋር ታግተው የተለቀቁት ጠባቂ ሰባ ስምንት ዓመት ከሞላቸው በኋላ ያንን ቀዝቃዛ ምሽት እንዲህ
ሲሉ ያስታውሱታል፡፡‹‹ ያንን አስቀያሚ ምሽት እንደ ትናንት አስታውሰዋለሁ፣ እኔን ምን ያደርጉኝ ይሆን እያልኩ እንቀጠቀጥ ነበር፣
ፈረሱ በሌላ መኪና እኔ በሌላ መኪና እየተወሰድን ነበር፣ በቁጣ የሚናገረው አጋች ከመኪና እንድወርድና ቀጥ ብዬ እንድራመድ አዘዘኝ፣
ለፖሊስም ትንፍሽ እንዳልል በግለት ነገረኝ፣ ለፖሊስ ከደወልኩኝ የታገቱት ቤተሰቦቼ እንደሚገደሉ ነገረኝ፣ እኔ በህይወት በመትረፌ
ፈጣሪዬን እያመሰገንኩ ወደ ኋላ ሳልዞር ጉዞዬን ቀጠልኩኝ››።እገታው ተከናውኖ ስምንት ሰዓታት እስኪነጉዱ ማንም ምንም አልሰማም።በነዚህ ሰዓታት አጋቾቹ የፈረሱን
ዱካ ለማጥፋት ከበቂ በላይ ነበሩ።ከስምንት ሰዓት በኋላ ፖሊስ፣መገናኛ ብዙሃንና የሚመለከታቸው ሁሉ ተወዳጁ ፈረስ መሰረቁን ሰሙ።የፈረስ
ስፖርት አፍቃሪዎቹ የሰሜን አየርላንድ ህዝቦች ተቃውሞ አሰሙ።ሸርጋርን ማን ሰረቀው? የሚሉ መላ ምቶች ከሰሜን አየርላንድ ተሻግሮ
በመላው ዓለም መነጋገሪያ ሆነ።የአየርላንድ ሪፐብሊክ ታጣቂዎች ለተቃውሞና ለአመፅ መሳሪያ መግዣ ገንዘብ ለመሰብሰብ ፈረሱን አግተዋል
የሚል መላ ምት መሰማት ጀመረ።የቀድሞው የሊቢያ መሪ ሙዓመር ጋዳፊ እጅ አለበት የሚል መላ ምትም ከሌላ ወገን ይሰማል።ከሃብታም
የፈረሱ ባለቤት አጋ ካሃን ቤተሰቦች በርካታ ገንዘብ ለማግኘት ማፍያዎች የፈፀሙት ተግባር እንደሆነም ሌላ መላ ምት መቅረቡ አልቀረም።የፈረሱ
ዝርያ እጅግ የተለየ ስለሆነ ምርምር ለማድረግና ዘሩን ለማብዛት በባለሃብቶች የተሸረበ ሴራም ነው ተባለ።ፖሊስ በመላው ብሪታንያ
ተንቀሳቀሰ፣ ፈረሱ ያለበትን ለሚጠቁም በወቅቱ ከፍተኛ የተባለ አንድ መቶ ሺ ፓውንድ በጉርሻ ቀረበ።አብዛኞቹ ምርመራዎች ግን በወቅቱ
ለአየርላንድ ነፃነት በሚታገለው የአየርላድ ጦር አማፂያን ላይ ጣት የሚቀስሩ ነበሩ።ከጥቂት ጊዜ በኋላ አጋቾቹ ወደ እውቁ መገናኛ ብዙሃን ቢቢሲ ቢሮ ስልክ ደወሉ።‹‹ይህንን ድርድር
ማድረግ የምንፈልገው ከሦስት የስፖርት ጋጤጠኞች ጋር ብቻ ነው›› ሲሉም ትዛዝ አስተላለፉ።የቴሌግራፉ ጋዜጠኛ ፒተር ካምፕሊንክ፣የአይ
ቲቪዎቹ ዴሪክ ቶምሰንና ሎርድ ኦኮሲምሰን ተጠሩ።አጋቾቹ ዴሪክ ቶምሰን ጋር ደውለው ዩሮፓ ሆቴል ቤልፋስት ውስጥ እንዲገኝ፣ኢዚያም
ፈረሱ ያለበትን ፍንጭ እንደሚያገኝ ነገሩት።ጋዜጠኛው የተባለው ቦታ ሲደርስ ጉዳዩን ቀድመው የሰሙ ጋዜጠኞች በአጀብ ተቀበሉት።ቶምሰን
በጋዜጠኞቹ እንደተከበበ በሆቴሉ የእንግዳ መቀበያ ቦታ የሚፈልጉት አጋቾች ስልክ ደወሉ፡፡‹‹በቅርብ እየተከታተልንህ ነው፣ የሚከተሉህን
ጋዜጠኞች ጥለህ ከቤልፋስት ሰላሳ ማይል ርቀት ወደ ሚገኝ ቦታ መኪናህን ንዳ›› የሚል ትዕዛዝ ሰጡት።ጋዜጠኛውም የተባለውን አደረገ።ባዶና
ስውር ቦታ ላይ ጭምብል ያጠለቁ የጥይት መከላከያ ለብሰው አምስት የታጠቁ ሰዎች የፈረስ ስፖርቱን ጋዜጠኛ አስቆሙት።ጥይት ደግነው
መኪናውን እንዲያቆም አዘውት ።ጋዜጠኛው እንኳን ፈረሱን ሊያስመልስ የራሱም ሕይወት አደጋ ውስጥ የገባ መሰለው።ያሰበው ግን ሳይሆን
ቀረ።ያስቆሙት ፖሊሶች ነበሩ።እየተከታተሉት መሆኑን በመንገር ከአጋቾቹ ጋር ያለውን ግንኙነት እንዲገልፅላቸው ጠየቁት፡፡አጋቾቹ ያሉበትን
ለማወቅም በሚደውሉለት ስልክ ወሬውን ረዘም በማድረግ እንዲቆይ አዘዙት።በሚገርም ሁኔታ ግን ጋዜጠኛው ከፖሊሶቹ ጋር ከተገናኘ በኋላ
ለስድስት ሰዓታት ምንም አይነት ስልክ ሳይደወልለት ቀረ።ከዚህ በኋላ ጋዜጠኛው አንድ ነገር ተከስቷል በሚል በሃሳብ በተዋጠበት ሰዓት
የስልኩ ጥሪ አቃጨለ።አጋቾቹ ነበሩ፣ ‹‹ሸርጋር አደጋ አጋጥሞት ሞቷል›› ሲሉም አስደንጋጭ ዜና ነገሩት።ውዱን ፈረስ በህይወት የማግኘት
ተስፋም በዚሁ ተደመደመ።ሸርጋር አልተገኘም፣ እስከ ዛሬ ድረስም የት ቦታ ህይወቱ እንዳለፈና ማን እንደ ገደለውም አይታወቅም።የአየርላድ
ሪፐብሊክ ጦር የነበረና በኋላ ከፖሊስ ጋር ተባብሮ የሰራ አንድ እገታውን የተከታተለ እማኝ የሰጠው ምስክርነት ግን የፈረሱን መጨረሻ
አሳዛኝነት ይናገራል።‹‹ፈረሱን እጅግ ራቅ ወዳለ ቦታ ወሰዱት፣ጥይትም በላዩ ላይ አርከፈከፉበት፣በራሱ ደም ላይ ተንፈራፈረ፣ የማስታውሰው
በቶሎ ሕይወቱ አላለፈም፣ እጅግ ጣር የበዛበት አሰቃቂ ግድያ ነበር›› ይላል እማኙ።በፈረስ ስፖርት ውድድሮች ላይ እንደ ክስተት ተፈጥሮ ብዙዎች የወደዱትና የራሳቸው ለማድረግ የተመኙት
ባለግርማ ሞገስ ፈረስ በጭካኔ ሕይወቱ አለፈ።የአየርላንድ አማፂ ቡድን በጠላትነት ፈርጆ እንደፈጃቸው የአገሪቱ ሕዝቦች የፈረስ ስፖርት
ጌጥ የሆነውን ሸርጋርን ካለአንዳች ርህራሄ ሰዋው።ከስፖርት ግልቢያ ውጪ የማያውቀው ፍጡር የተቀበረበት ስፍራ እንኳን ሳይታወቅ የውሃ
ሽታ ሆኖ ቀረ።የስፖርቱ ዓለም በተለይም የፈረስ ስፖርት ግን ሁሌም ሲያስታውሰው ይኖራል።አዲስ ዘመን ታህሳስ 26/2012ቦጋለ አበበ